Var det noget med en trådløs ringeklokke, et par waders eller måske en tennisbold? Hos købmanden i Øster Assels kan du købe næsten alt - nu også selve butikken. Efter 52 år bag disken har 73-årige købmand Niels Dige og hans kone Grace valgt at sætte butikken til salg. De vil prøve noget, de stort set kun har hørt om. - Ferie? Hvad er det for noget?, griner Niels Dige. - Det har vi aldrig haft. Hvis ikke man har haft ferie i 52 år, og man ser alle andre have ferie, så vil man også gerne selv prøve det, siger han. Så fra nytår er ejendommen i tre etager i Øster Assels ledig på markedet til interesserede købere til den nette sum af 2,5 millioner kroner - og så er der vel også en del løsøre i form af tennissokker, sneskovle og en kasse med blandede støvler. 52 virkelig gode år Købmandsbutikken har faktisk mere end 66.000 varenumre på hylderne. Den blandede landhandel har tiltrukket kunder fra nær og fjern gennem årene - og opmærksomhed fra både lokale og landsdækkende medier. - Det har da været 52 virkelig gode år. En fornøjelse hver dag – næsten, siger Niels Dige. Både Fotovognen og TV 2's program Natholdet har kigget forbi butikken. Mediedækningen kunne mærkes i tiden derefter. - Det var den bedste reklame, man kunne få. De 14 dage efter, der væltede folk ind, fortæller købmanden. For familien Dige har købmanden været fast arbejde hver dag stort set 24 timer i døgnet. Nu har de fem måneder til at finde en køber, der vil overtage stedet. - Det kan måske blive svært. Der er ikke ret mange, der har lyst eller energi til at arbejde så mange timer hver dag, siger købmand Niels Dige.

Opsummering:
Efter et halvt århundrede har købmand Dige i Øster Assels sat butikken til salg. Nu vil han prøve at holde ferie.